МОТИВИ

към проекта на Постановление за изменение на Наредбата за условията и реда за издаване на дипломатически и служебни паспорти от Министерството на външните работи, приета с Постановление № 29 на Министерския съвет от 03.02.2014 г., обн. ДВ. бр. 11 от 2004 г., изм. ДВ. бр. 96 от 2004 г., изм. ДВ. бр. 57 от 2015 г., изм. ДВ. бр. 27 от 2016 г.

С проекта на акт се предвижда привеждане на подзаконовата нормативна уредба в съответствие с разпоредбата на чл. 38, ал. 1, т. 2 от Закона за българските лични документи (Загл. изм. - ДВ, бр. 82 от 2009 г.), където е записано, че служебни паспорти се издават на служителите от централната и териториалната администрация, изпълняващи служебни функции в чужбина. Проектът предвижда отпадане на основанието за издаване на служебни паспорти на членовете на ръководствата на националните браншови организации, сдружения и федерации, които са юридически лица с нестопанска цел, и не са част от администрацията. При сега действащата нормативна уредба голям брой лица, които не са служители на администрацията, използват служебни паспорти при пътуванията си в чужбина. По този начин, на практика, всеки дееспособен български гражданин би могъл да получи служебен паспорт, регистрирайки юридическо лице с нестопанска цел, което представлява сдружение, федерация или браншова организация, и бъде избран в нейното ръководство.

 В проекта на Постановление са предвидени и изменения в Наредбата, които са в съответствие с актуалното заглавие на Закона за българските лични документи, изменено с „Държавен вестник”, бр. 82 от 2009 г. Предвидени са технически промени в процедурата по издаване на служебни паспорти, които ще я облекчат като се премахнат някои формални изисквания. Ще се премахнат формални изисквания в процедурата по издаване на служебни паспорти. Ал. 4 на чл. 6 от действащата Наредба ще бъде отменен, тъй като повтаря текста на предходните две алинеи от същия член.

Проектът на акт не е свързан с изпълнение на актове на Европейския съюз, поради което не се прилага справка за съответствие с европейското право.

Предложеният проект на акт няма да окаже пряко и/или косвено въздействие върху държавния бюджет, тъй като не поражда финансови задължения за българската страна. Към предоставените материали е приложена и финансова обосновка съгласно приложение № 2.2 на чл. 35, ал. 1, т. 4, буква „б” от Устройствения правилник на Министерския съвет и на неговата администрация.

Проектът на акт е публикуван на официалната интернет-страница на Министерството на външните работи и на Портала на Министерския съвет за обществени консултации, съгласно разпоредбата чл. 26, ал. 3 от Закона за нормативните актове.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Постановление и в съответствие с чл. 30б, ал. 3 от Устройствения правилник на Министерския съвет и на неговата администрация е получено положително становище от Администрацията на Министерския съвет.